คู่มืออภิปราย “รากฐานพระคัมภีร์เดิม (พันธสัญญาเดิม)” – 
วิชาย่อย 3: สวรรค์หายไป แต่ได้กลับคืน
คำถามเพื่อการอภิปราย

1. สิ่งที่สำคัญที่สุดที่ท่านได้เรียนรู้ในบทเรียนนี้คืออะไร?  หรือมีสิ่งหนึ่งสิ่งใดหรือไม่ในบทเรียนนี้ที่ท่านยังไม่ค่อยเข้าใจ?


2. จงบรรยายภาพรวมของส่วนสำคัญต่าง ๆ ในปฐมกาล 2:4–3:24


3. โมเสสอธิบายสวนเอเดนไว้ว่าอย่างไร?  และเหตุใดท่านจึงอธิบายความศักดิ์สิทธิ์ (หรือความบริสุทธิ์) ของสวนนั้น?


4. จงอธิบายว่าโมเสสบรรยายคุณลักษณะของความจงรักภักดีอย่างไร ทั้งในสวนเอเดนและในแผ่นดินคานาอัน


5. จงอธิบายผลลัพธ์ต่าง ๆ ของการที่อาดัมและเอวาไม่จงรักภักดี


6. จงอธิบายว่าเหตุการณ์ยุคดึกดำบรรพ์ที่ปรากฏในปฐมกาล 2-3 เชื่อมโยงกับชีวิตของชาวอิสราเอลในยุคของโมเสสอย่างไร


7. จากปฐมกาล 2:4–3:24 เราสามารถเรียนรู้สิ่งใดเกี่ยวกับการการล่อใจ?


8. ท่านมองตัวท่านเองอย่างไรเมื่อต้องต่อสู้กับการล่อใจลักษณะเดียวกับที่อาดัมและเอวาเผชิญ?  ท่านสามารถเรียนรู้สิ่งใดจากบันทึกเหตุการณ์ในปฐมกาล เพื่อช่วยให้ท่านต่อต้านการล่อใจ?


9. ผู้เชื่อในยุคปัจจุบันสามารถได้รับความหวังใดจากความจริงที่ว่าพระคริสต์ได้เริ่มต้นไว้แล้วซึ่งกระบวนการย้อนกลับแก้ไขความเสียหายที่เป็นผลมาจากการไม่เชื่อฟังของอาดัมและเอวา?


10. จงอ่านยากอบ 1:12-15  ยากอบได้ให้มุมมองอย่างไรเกี่ยวกับการทดลองต่าง ๆ ในระยะก้าวหน้าของแผ่นดินของพระเจ้า?  มุมมองนี้ควรหนุนใจผู้เชื่ออย่างไรให้สัตย์ซื่อต่อพระเจ้า?


11. จงอ่านวิวรณ์ 22:12  ยอห์นมองไปข้างหน้าและเห็นแผ่นดินโลกใหม่ว่าเป็นการกลับไปสู่สวรรค์ที่เคยสูญหายไป  แผนการของพระเจ้าในการไถ่บาปสำหรับประวัติศาสตร์มนุษยชาติ มอบเป้าหมายและความหมายแก่ชีวิตของท่านอย่างไร?


ข้อความสำคัญเพื่อการทบทวน เรื่อง “การประยุกต์ในยุคปัจจุบัน”—การเปิดตัวและการก้าวหน้า
โมเสสได้หนุนใจให้ชาวอิสราเอลสัตย์ซื่อในช่วงที่เผชิญการทดลองต่าง ๆ ในถิ่นทุรกันดาร ด้วยการเตือนสติพวกเขาเกี่ยวกับการล่อใจที่มาถึงอาดัมและเอวาฉันใด เปาโลและยากอบก็หนุนใจพวกเราให้ยึดมั่นในความสัตย์ซื่อในช่วงที่เราเผชิญการทดลองต่าง ๆ ในช่วงเวลาระหว่างการเปิดตัวแผ่นดินของพระเจ้าและการสำเร็จบริบูรณ์ของแผ่นดินของพระองค์ฉันนั้น  โดยพระคุณของพระเจ้า เราจึงต้องมั่นคงในความเชื่อและกระทำทุกสิ่งที่เราสามารถทำได้ เพื่อที่จะสัตย์ซื่อต่อพระคริสต์เสมอ และเพื่อที่เราจะได้รับของขวัญเป็นชีวิตนิรันดร์ในสวรรค์อย่างสมเกียรติ

กรณีศึกษา: ในเดือนเมษายน ค.ศ. 1521 สภาเมืองวอร์มส์ ซึ่งเป็นที่ประชุมของจักรวรรดิโรมันอันศักดิ์สิทธิ์ ได้กดดัน มาร์ติน ลูเธอร์ ให้เพิกถอนงานเขียนทั้งปวงของท่าน  ลูเธอร์รู้ดีว่าการไม่ยอมกระทำตามนั้นจะนำไปสู่การถูกประหาร  ท่านตอบว่า: “นอกเสียจากว่าข้าพเจ้าจะถูกโน้มน้าวจนมั่นใจโดยคำพยานแห่งพระคัมภีร์ หรือโดยเหตุผลอันชัดเจน (เหตุว่า ข้าพเจ้าไม่เชื่อใจทั้งพระสันตะปาและบรรดาสภาเพียงอย่างเดียว เนื่องจากเป็นที่รู้กันดีว่าคนเหล่านี้ได้กระทำผิดพลาดและขัดแย้งกับตนเองบ่อยครั้ง) ข้าพเจ้าถูกผูกพันเข้ากับพระคัมภีร์ที่ข้าพเจ้าได้อ้างอิง และมโนธรรมของข้าพเจ้าก็ถูกกำกับโดยพระวาทะของพระเจ้า  ข้าพเจ้าไม่สามารถและจะไม่เพิกถอนสิ่งใด เนื่องจากมันทั้งไม่ปลอดภัยและไม่ถูกต้องที่จะค้านมโนธรรม  ขอพระเจ้าช่วยข้าพเจ้าเถิด  อาเมน” (มาร์ติน เบรคท์.  มาร์ติน ลูเธอร์.  แปลโดย เจมส์ เอล ชาฟ.  ฟิลาเดลเฟีย: สำนักพิมพ์ ฟอร์เทรสส์ 1985-93, 1:460.)  แม้จะรู้ดีว่าการปฏิเสธไม่ยอมถอนคำพูดอาจหมายถึงความตาย แต่ท่านก็ยังกล่าวว่ามันเป็นการ “ไม่ปลอดภัย” ที่จะถอนคำพูด  ท่านรู้ว่าท่านปลอดภัย (รอด) แล้วในพระหัตถ์ของพระเยซู
คำถามเพื่อการสะท้อนคิด	
ท่านเคยมีประสบการณ์แบบใดบ้างกับการทดสอบที่ล่อใจท่านไม่ให้จงรักภักดีอีกต่อไป?
1. ความรู้สึกใดบ้างเกิดขึ้นพร้อมกับการล่อใจนั้น? 
2. โดยเจาะจงแล้ว ท่านถูกล่อใจให้ทำหรือไม่ทำสิ่งใด? 
3. ท่านรับมือกับสิ่งล่อใจเหล่านี้อย่างไร? 
4. มีแนวทางใดบ้างหรือไม่ที่ท่านรู้สึกว่าน่าจะสามารถรับมือกับสิ่งล่อใจเหล่านี้ได้อย่างสอดคล้องกับพระคัมภีร์มากขึ้น? 
5. จงอธิบายเรื่องนี้กับชุมชนการเรียนรู้ของท่าน 
งานภาคปฏิบัติ
ตามบทเรียนนี้ ท่านจะหนุนใจคนอื่น ๆ ในคริสตจักรของท่านอย่างไรให้รักษาความจงรักภักดีไว้?
จงเขียนข้อความสั้น ๆ เพื่อหนุนใจให้สัตย์ซื่อ 
ลองใช้ข้อความนั้นกับบางคนในกลุ่มเล็ก ๆ หรือกับบุคคลต่าง ๆ ที่จำเป็นต้องได้รับการหนุนใจ  จากนั้น ให้เพื่อนช่วยสังเกตการณ์
หลังจากนั้น พร้อมกับเพื่อนที่ช่วยสังเกตการณ์ จงเขียนบันทึกการตอบสนองของคนเหล่านั้น—ทั้งในแง่สติปัญญา อารมณ์ และพฤติกรรม 
ปรับแต่งการนำเสนอของท่าน หากจำเป็น โดยอิงการตอบสนองของคนเหล่านั้น เพื่อทำให้กิจกรรมหนุนใจนี้มีประสิทธิผลยิ่งขึ้น 

